13 Re lokela ho latela tataiso ea baholo e thehiloeng Bibeleng. Balisa bana ba tšepahalang ba latela litaelo tse “phelisang hantle” tse ka Lentsoeng la Molimo. (1 Tim. 6:3) Nahana ka keletso eo Pauluse a ileng a fana ka eona mabapi le ba sa laoleheng ka phuthehong. Ba bang ba ne “ba sa sebetse ho hang empa ba kena-kenana le se sa ba ameng.” Baholo ba ne ba ba elelitse empa ba khethile ho hlokomoloha keletso ea bona. Phutheho e ne e lokela ho etsa’ng ka batho ba joalo? Pauluse o ile a re: “Le lule le mo tšoaile, le khaotse ho tloaelana le eena.” Empa o ile a boela a ba eletsa hore ba se ke ba nka motho eo e le sera. (2 Bathes. 3:11-15) Kajeno, baholo ba ka ’na ba fana ka puo ho lemosa motho hore tsela eo a etsang lintho ka eona e senya phutheho lebitso, joaloka ho ratana le motho ea sa lumelang. (1 Bakor. 7:39) U itšoara joang ha baholo ba nka qeto ea ho fana ka puo eo? Haeba u tseba lebaka le etsang hore ho fanoe ka puo eo, na u tla qoba ho tloaelana le motho ea amehang tabeng eo? Ho bontša motho eo kameho e lerato le ho tiea, ho ka ’na ha mo susumelletsa hore a tlohele tsela e sa laoleheng.